(คำกล่าวรายงาน)

**เรียน**  นายแพทย์สาธารณสุขจังหวัดพัทลุง ประธานในพิธีบันทึกข้อตกลงความร่วมมือ คณะกรรมการพัฒนาคุณภาพชีวิตระดับอำเภอ และเครือข่ายกองทุนหลักประกันสุขภาพท้องถิ่นหรือพื้นที่ ในการบูรณาการ กลไกสร้างเสริมสุขภาวะระดับตำบลและระดับอำเภอ เพื่อการจัดการระบบสุขภาพชุมชน

**กระผม** นายประเทือง อมรวิริยะชัย ผู้อำนวยการโรงพยาบาลส่งเสริมสุขภาพโรงพยาบาลส่งเสริมสุขภาพชุมชนตำบลบ้านชะรัด คณะทำงานในโครงการ ขอรายงานความเป็นมาของโครงการบูรณาการกลไกสร้างเสริมสุขภาวะระดับตำบลและอำเภอเพื่อการจัดการระบบสุขภาพชุมชน ดังนี้

ตามที่สถาบันนโยบายสาธารณะ มหาวิทยาลัยสงขลานครินทร์ ได้รับการสนับสนุนและความร่วมมือ จากสำนักงานกองทุนสนับสนุนการสร้างเสริมสุขภาพ สำนักงานหลักประกันสุขภาพแห่งชาติ และ กระทรวงสาธารณสุข ให้ดำเนินตามโครงการบูรณาการกลไกสร้างเสริมสุขภาวะระดับตำบลและอำเภอเพื่อการจัดการระบบสุขภาพชุมชน ทั้งนี้เพื่อให้มีการใช้แผนงานและโครงการในการบริหารจัดการกองทุนให้มีประสิทธิภาพ เพื่อให้เกิดการบูรณาการกลไกระบบสุขภาพระดับตำบล และกลไกระบบสุขภาพระดับอำเภอ ได้แก่ อสม. โรงพยาบาลส่งเสริมสุขภาพตำบล โรงพยาบาลชุมชน สาธารณสุขอำเภอ หน่วยบริการสาธารณสุข ขององค์กรปกครองส่วนท้องถิ่น และคณะกรรมการพัฒนาคุณภาพชีวิตระดับอำเภอ และเพื่อยกระดับศักยภาพกลไกการดำเนินงานสร้างเสริมสุขภาวะในพื้นที่ เพื่อการขับเคลื่อนเป้าหมายเชิงยุทธศาสตร์ 9 ประเด็นได้แก่ 1).การจัดการระบบอาหาร 2).การเพิ่มกิจกรรมทางกาย 3).การจัดการปัจจัยเสี่ยงเหล้า 4).บุหรี่ 5).สารเสพติด 6).การจัดการเพื่อความปลอดภัยทางถนน 7).การจัดการสิ่งแวดล้อมมลพิษทางอากาศและขยะ 8).การจัดการปัญหาสุขภาพจิต และ 9).การจัดการโรคอุบัติใหม่ ผ่านการยกระดับคุณภาพของแผนสุขภาพตำบล การมีโครงการที่มีคุณภาพ และการมีระบบติดตามประเมินผลและคุณค่าโครงการ ซึ่งมีคณะทำงานในระดับพื้นที่ตามคำสั่งหาวิทยาลัยสงขลานครินทร์ ที่ 1569/2565 ลงวันที่ 11 ตุลาคม 2565 เพื่อเป็นกลไกขับเคลื่อนการดำเนินงานของกองทุนหลักประกันสุขภาพระดับท้องถิ่น และการดำเนินงานของคณะกรรมการพัฒนาคุณภาพชีวิตระดับอำเภอ ซึ่งมีพื้นที่เป้าหมายคืออำเภอศรีนครินทร์ 4 ตำบล อำเภอกงหรา 5 ตำบล และมีแผนการดำเนินงานดังนี้

1. การสร้างความรอบรู้ทางสุขภาพ (Health Literacy) (ดำเนินการไปแล้ว)
2. พัฒนาศักยภาพกองทุนให้สามารถใช้เว็บไซต์กองทุนตำบลเป็นเครื่องมือในการบริหารกองทุนได้อย่างมีประสิทธิภาพ อันได้แก่

2.1 การจัดทำแผนงบประมาณที่ประกอบด้วย ประมาณการรายรับเงินอุดหนุนจาก สปสช. ประมาณการรายรับเงินเงินสมทบจากองค์การปกครองส่วนท้องถิ่น และประมาณการรายจ่ายตามข้อ10. (1-6) (ดำเนินการไปแล้ว)

2.2 การมีแผนกองทุนที่สอดคล้องกับทิศทางการพัฒนาและแก้ปัญหาโดย เน้นการขับเคลื่อนเป้าหมายเชิงยุทธศาสตร์ 9 ประเด็น (กำลังดำเนินการเก็บข้อมูลเพื่อทำแผน)

2.3 การมีโครงการที่มีคุณภาพ ตอบโจทย์การจัดการปัญหาในพื้นที่ และมุ่งผลสัมฤทธิ์ต่อสุขภาวะ

2.4 การมีระบบติดตาม ประเมินผล เพื่อทบทวนกระบวนการทำงานอย่างเป็นระบบของแผนงานโครงการ ที่ผ่านมา และประเมินคุณค่าโครงการว่าเกิดการเปลี่ยนแปลงในสิ่งต่อไปนี้

1). ความรู้ด้านการสร้างเสริมสุขภาพและนวัตกรรมเชิงระบบสุขภาพชุมชน

2). การปรับเปลี่ยนพฤติกรรม และสภาพแวดล้อม ที่มีผลต่อสุขภาวะ

3). ผลกระทบเชิงบวกและนโยบายสาธารณะที่เอื้อต่อการสร้างสุขภาวะชุมชน

4). กระบวนการชุมชน

5). มิติสุขภาวะทางปัญญา / สุขภาวะทางจิตวิญญาณ

3. การบูรณาการกลไกระบบสุขภาพระดับตำบล และกลไกระบบสุขภาพระดับอำเภอ ในระบบสุขภาพชุมชนมีหลากหลายกลไกหนุนเสริมการทำงานในพื้นที่ อาทิ

3.1 สำนักงานหลักประกันสุขภาพแห่งชาติ มีกลไกกองทุนตำบลทุกตำบล

3.2 กระทรวงสาธารณสุข มีกลไกโรงพยาบาลสางเสริมสุขภาพตำบล ทุกกตำบล, มีกลไกคณะกรรมการพัฒนาคุณภาพชีวิตระดับตำบลนำร่องในบางพื้นที่, มีกลไกคณะกรรมการพัฒนาคุณภาพชีวิตระดับอําเภอ

3.3 สำนักงานคณะกรรมการสุขภาพแห่งชาติ มีกลไกคณะกรรมการเขตสุขภาพเพื่อประชาชน (กขป.)

3.4 สำนักงานกองทุนสนับสนุนการสร้างเสริมสุขภาพ มีกลไกพี่เลี้ยงจากสำนักต่าง ๆ เข้าไปหนุนเสริมการทำงานของพื้นที่

ดังนั้นเพื่อเป็นการสนับการบูรณาการแผนงานและกลไกสุขภาพ จึงได้มีพิธีลงนามบันทึกข้อตกลงความร่วมมือคณะกรรมการพัฒนาคุณภาพชีวิตระดับอำเภอ และเครือข่ายกองทุนหลักประกันสุขภาพท้องถิ่น ในการบูรณาการกลไกสร้างเสริมสุขภาวะระดับตำบลและระดับอำเภอ เพื่อการจัดการระบบสุขภาพชุมชน ในพื้นที่ 5 กองทุนของอำเภอกงหรา และ 4 กองทุนของอำเภอศรีนครินทร์ จังหวัดพัทลุง

บัดนี้ได้เวลาอันสมควร จึงขอเรียนเชิญนายแพทย์สาธารณสุขจังหวัดพัทลุง ได้ให้เกียรติเป็นประธาน ในพิธีลงนามบันทึกข้อตกลงความร่วมมือ ในการบูรณาการกลไกสร้างเสริมสุขภาวะระดับตำบล และระดับอำเภอเพื่อการจัดการระบบสุขภาพชุมชน และกล่าวปาฐกถาเรื่องทิศทางและความเชื่อมโยงการสร้างเสริมสุขภาพระดับจังหวัด อำเภอ และตำบล ขอเรียนเชิญครับ